嚴陵釣臺
作者：楊時
朝代：宋

paragraphs: 漢綱久陵遲，國柄授權室。
中興得英主，威明戒前失。
三公經邦手，吏事困精覈。
功臣欲圖全，猶不任以職。
矧茲故人分，義等天倫戚。
卓哉子陵心，秉哲固前識。
投身豢名爵，豈得枉尋尺。
萬鍾雖云富，樊雉非予匹。
石瀨清且泚，蒼崖聳而直。
投竿事幽尋，釣水鮮可食。
羊裘御冬溫，衮繡未云益。
三旌屠羊肆，義在不吾易。
用舍各有趣，高風亙今昔。